b"\n_START_ARTICLE_\nIsoroku Yamamoto\n_START_SECTION_\nEl seu paper en la guerra contra els Estats Units\n_START_PARAGRAPH_\nDe bon comen\xc3\xa7ament s'opos\xc3\xa0 a tot conflicte contra els Estats Units, estat que coneixia profundament gr\xc3\xa0cies a haver estat alumne de la Universitat Harvard. Coneixia la mentalitat i el potencial estatunidenc, i veia que el Jap\xc3\xb3 no podria guanyar una guerra contra un rival tan poder\xc3\xb3s i industrialitzat. Malgrat aix\xc3\xb2, un cop que va veure que la guerra no podria ser evitada, es va transformar en el pitjor enemic dels Estats Units, tal com es pot comprovar en la majoria dels cartells de guerra dels Estats Units._NEWLINE_Va fomentar l'\xc3\xbas de portaavions i va posar \xc3\xa8mfasi en l'\xc3\xbas de torpedes despr\xc3\xa9s de l'atac al port itali\xc3\xa0 de T\xc3\xa0rent pels brit\xc3\xa0nics._NEWLINE_Sota el seu comandament, els torpedes no anaven dirigits a mercants, a l'estil alemany, sin\xc3\xb3 que anaven dirigits a blancs b\xc3\xa8l\xc2\xb7lics. Els submarins estaven posicionats prop de les bases estatunidenques, i no deixaven passar l'oportunitat de destruir qualsevol enemic. Tot i que van aconseguir enfonsar molts vaixells enemics, les seves p\xc3\xa8rdues foren milion\xc3\xa0ries. _NEWLINE_Tot i ser un gran enemic dels Estats Units, va intentar aconseguir que la guerra fos curta i r\xc3\xa0pida. Fou el que va idear l'atac a Pearl Harbor i va encarregar-ne la preparaci\xc3\xb3 al capit\xc3\xa0 Minoru Genda. Amb la gran vict\xc3\xb2ria a Pearl Harbor va aconseguir ser nomenat heroi a l'altura de l'almirall Heihachiro Togo. _NEWLINE_La seva carrera va acabar quan, durant la desastre de Midway, el seu almirall Chuichi Nagumo va perdre quatre portaavions (l'Akagi, el Kaga, el Hiry\xc5\xab i el S\xc5\x8dry\xc5\xab). A m\xc3\xa9s a m\xc3\xa9s va perdre tamb\xc3\xa9 les seves tripulacions, que havien estat entrenades durant molt de temps._NEWLINE_Els serveis secrets dels Estats Units van interceptar i van descodificar un missatge que indicava que Yamamoto visitaria algunes bases, on s'indicava dia i hora de la visita. Com que se sabia que Yamamoto sempre feia molt de cas als horaris van comen\xc3\xa7ar a enginyar un pla per matar el seu opositor. Van dur a terme l'anomenada operaci\xc3\xb3 contra Yamamoto._NEWLINE_El pla fou aprovat pel president dels Estats Units, Franklin D. Roosevelt. Es va portar a terme un atac a llarga dist\xc3\xa0ncia, amb 16 caces Lockheed P-38 Lightning, dels quals \xc3\xbanicament quatre serien els que el matarien._NEWLINE_Les tres bases que anava a visitar eren a les Illes Salom\xc3\xb3 el dia 18 d'abril de 1943. A dos quarts i cinc del mat\xc3\xad, l'avi\xc3\xb3 de l'almirall, un transport Mitsubishi G4M Betty, escoltat per 6 caces Mitsubishi A6M Zero i juntament amb un altre transport Betty amb la resta de dirigents de l'Estat Major de Yamamoto, van ser abatuts pels setze caces nord-americans a l'illa de Bougainville. _NEWLINE_El cos de Yamamoto fou transportat a Buin, despr\xc3\xa9s de l'aut\xc3\xb2psia, fou incinerat vestit amb el seu uniforme. Les cendres foren transportades per via a\xc3\xa8ria a Rabaul, d'on el cuirassat Musashi les transport\xc3\xa0 al Jap\xc3\xb3. Al Jap\xc3\xb3 se li va fer un funeral d'estat al temple Yasukuni, a la ciutat de T\xc3\xb2quio. Part de les seves cendres van ser enterrades al cementiri Tama de T\xc3\xb2quio, i la resta es van portar al temple Chokoji de Nagaoka, a la prefectura de Niigata, per ser enterrades amb els seus ancestres. Cap dels seus successors pogu\xc3\xa9 emular la seva qualitat com a comandant i Jap\xc3\xb3 va caure en l'abisme."